# **KVARTALNI MONITOR BR. 61**

***Saopštenje za medije***

**BEOGRAD, 25. septembar 2020** – Autori najnovijeg, 61. broja Kvartalnog monitora, u izdanju Ekonomskog fakulteta u Beogradu i FREN-a, istakli su sledeće

Zdravstvena kriza uzdrmala je snažno većinu makroekonomskih indikatora u Q2. Pad BDP-a iznosio je 6,4% tako da je Q2 bio kvartal sa najvećim padom privredne aktivnosti još od 1999. godine. Spoljnotrgovinska razmena takođe je oštro smanjena – izvoz i uvoz robe i usluga za oko 20% – a došlo je i do oštre redukcije stranih direktnih investicija (SDI) koje su u Q2 bile 35% manje nego u istom periodu prethodne godine. Ekonomske politike su na ovakva kretanja imale načelno odgovarajuću reakciju, u skladu sa dubinom krize i međunarodnom praksom (osim populističke isplate 100 evra punoletnim građanima). Fiskalna politika je tako ušla u veliku ekspanziju usled sprovođenja izdašnih antikriznih mera pa je u Q2 budžet države bio u rekordnom deficitu od preko dve milijarde evra. Ovim merama sprečeno je osetno smanjenje zaposlenosti u kratkom roku, tako da je u Q2 do umanjenja broja zaposlenih došlo samo u neformalnoj ekonomiji (koja nije bila neposredno obuhvaćena državnim merama). Monetarna politika je sveukupno gledano takođe vođena ekspanzivno, što je (uz povećanu kreditnu aktivnost banaka i ekspanzivnu fiskalnu politiku) dovelo do rekordnog rasta novčane mase (M2) od skoro 18% međugodišnje. Inflacija je, međutim, i pored tolikog rasta novčane mase tokom Q2 ostala niska i stabilna, a NBS je snažnim intervencijama na međubankarskom tržištu (prodajom preko 1,5 mlrd evra iz deviznih rezervi) zadržala nepromenjen kurs dinara.

Poslednji dostupni podaci ukazuju na solidan oporavak većine evropskih ekonomija od prvog udara krize. Enormno velike fiskalne i monetarne mere u EU uglavnom su zaustavile prelivanje prvog udara krize na veliki pad dohotka i tražnje, što bi onda produbilo i produžilo recesiju. BDP se neće odmah vratiti na pretkrizni nivo jer će neki sektori privrede (npr. turizam) biti pogođeni zdravstvenom krizom duži period, a povećana neizvesnost uticaće na odlaganje kupovine trajnih potrošnih dobara i na smanjenje investicija. Međutim, najnoviji podaci ukazuju da bi kriza u većini evropskih ekonomija ipak mogla u osnovi imati oblik slova V. Zbog nešto pozitivnijih ekonomskih kretanja od očekivanja dolazi do prvih revizija prognoza privrednog pada u 2020. godini. OECD je u svojim najnovijim prognozama iz septembra umanjio procenu pada BDP-a Evrozone u 2020. na 7,9% (u odnosu na prognozu pada od 9,1% iz juna), a nemačka Vlada je takođe izašla sa nešto optimističnijim očekivanjima (sada je prognoza pada BDP-a Nemačke 5,8% u odnosu na 6,3% koliko je bilo očekivano tokom leta). Kao što smo pomenuli, ovakva poboljšanja plaćena su izuzetno snažnim fiskalnim i monetarnim stimulansima koji su primenjeni u prethodnom delu godine. Ti stimulansi ostaviće dugotrajne ožiljke na ekonomije širom sveta o čemu diskutujemo u Uvodniku ovog izdanja *QM*-a.

Najnoviji podaci o kretanju privredne aktivnosti u Srbiji takođe su ohrabrujući. Dubok pad BDP-a u Q2 od 6,4% posledica je prvenstveno loših ekonomskih kretanja tokom trajanja vanrednog stanja u aprilu i maju, dok su junski i poslednji julski podaci znatno povoljniji. I pored nešto boljih poslednjih podataka od očekivanja, ocenjujemo da je za sada još uvek bolje zadržati oprez u prognozama, tim pre što je neizvesno kako će se razvijati zdravstvena kriza u narednom periodu. Nije isključeno da će epidemiloška situacija u Srbiji, ali i u evropskim zemljama zahtevati da se do kraja godine ponovo primene epidemiološke mere, koje bi negativno uticale na funkcionisanje privrede. Zbog toga zadržavamo prognozu pada BDP-a Srbije u 2020. od 3% iako najnoviji podaci ukazuju da bi konačni rezultati mogli biti nešto bolji.

Mada se stanje većine privreda tokom letnjih meseci popravilo, duboka ekonomska kriza i snažni fiskalni i monetarni stimulansi koji su primenjeni u prethodnom delu godine, imaće dugotrajniji nepovoljan uticaj na privrede širom sveta. Javni dug u većini zemlja u svetu je znatno porastao, a u narednom periodu se očekuje rast procenta loših kredita i stope nezaposlenosti. Snažnom monetarnom ekspanzijom je sprečena deflacija, ali se u budućnosti može očekivati rast inflacije. Politike kojim se rešavaju nagomilani javni dugovi, loši krediti i sprečava rast inflacije negativno će uticati na rast privredne aktivnosti i zaposlenosti u narednim godinama.

*„Kvartalni monitor“ je publikacija u izdanju Ekonomskog fakulteta u Beogradu i FREN-a.*